b'\n_START_ARTICLE_\nAndr\xc3\xa9 Respaut\n_START_SECTION_\nBiografia\n_START_PARAGRAPH_\nPertanyent a una fam\xc3\xadlia nombrosa, comen\xc3\xa7\xc3\xa0 a treballar ja de ben jove de manescal-ferrer a Corsan. El 1914, quan fou mobilitzat per la primera guerra mundial, hagu\xc3\xa9 de triar de fer com el seu germ\xc3\xa0 Arthur, que havia fugit a Espanya per evitar la conscripci\xc3\xb3, o allistar-se com els seus germans Jean i Fran\xc3\xa7ois, morts al front. A la fi, i per no ferir la seva mare, s\'enrol\xc3\xa0 a l\'ex\xc3\xa8rcit._NEWLINE_Acabada la contesa treball\xc3\xa0 d\'horticultor amb els seus germans Arthur i Fortun\xc3\xa9. En l\'any 1920, l\'Andr\xc3\xa9 fou un dels fundadors del grup anarquista narnon\xc3\xa8s i pass\xc3\xa0 a col\xc2\xb7laborar amb l\'anarquisme sud-catal\xc3\xa0 de la CNT. Entre 1924 i 1925 va ser membre de la Federaci\xc3\xb3 revolucion\xc3\xa0ria del Languedoc (creada a Besiers el 19 d\'octubre del 1924) i en la mateixa \xc3\xa8poca col\xc2\xb7labor\xc3\xa0 en la revista triling\xc3\xbce La Revue internationale anarchiste, que public\xc3\xa0 vuit n\xc3\xbameros a Par\xc3\xads entre el novembre del 1924 i el juny del 1925. El 1933, amb el seu germ\xc3\xa0 Arthur i Fortun\xc3\xa9 es va fer c\xc3\xa0rrec del bar de l\'estaci\xc3\xb3 de Narbona. Posteriorment portaren el Caf\xc3\xa8 del Chateau d\xe2\x80\x99Eau, que servia d\'estatge de nombroses societats musicals de qu\xc3\xa8 els dos germans esdevingueren estusiastes promotors._NEWLINE_Andr\xc3\xa9 es trasllad\xc3\xa0 a Par\xc3\xads el 1934 per estudiar-hi filosofia amb F\xc3\xa9licien Challaye a l\'Ecole des Hautes Etudes Sociales; per Challaye, un anticolonialista i pacifista extrem, servaria tota la vida una admiraci\xc3\xb3 profunda. Estudi\xc3\xa0 cant, i tamb\xc3\xa9 assist\xc3\xad a l\'escola Desbonnet d\'on en sort\xc3\xad massatgista i professor d\'educaci\xc3\xb3 f\xc3\xadsica, professi\xc3\xb3 a la que es dedicaria en el futur. Durant la guerra civil espanyola, on el seu germ\xc3\xa0 Fortun\xc3\xa9 marxa voluntari a combatre el feixisme, l\'Andr\xc3\xa9 promogu\xc3\xa9 la "Solidarit\xc3\xa9 Internationale Antifasciste" i col\xc2\xb7labor\xc3\xa0 a portar d\'estranquis camions d\'armes i altres avituallaments per a la CNT. Acabada la guerra torn\xc3\xa0 a Narbona amb la seva companya, la infermera catalana Teresa T\xc3\xa9ri Sisquella; per ordre del prefecte, per\xc3\xb2, fou internada al camp de concentraci\xc3\xb3 d\'Argelers del 1939 al 1941._NEWLINE_Durant la segona guerra mundial, Andr\xc3\xa9 Respaut s\'enrol\xc3\xa0 en la resist\xc3\xa8ncia francesa, primer repartint fulls volants i, a partir del 1942, com a informador, alhora que amb militants anarquistes d\'Al\xc3\xa8s, Perpiny\xc3\xa0 i de la CNT organitzava evasions vers Espanya. Va ser arrestat per la Gestapo el 18 d\'octubre del 1943. Encara que tenia un dispositiu de fuga preparat, hi renunci\xc3\xa0 per por que els alemanys no l\'emprenguessin amb la seva mare. Despr\xc3\xa9s de ser interrogat, endebades, i torturat, el 12 de desembre del 1943 va ser enviat al camp de concentraci\xc3\xb3 de Buchenwald despr\xc3\xa9s de passar pel camp de distribuci\xc3\xb3 de Compi\xc3\xa8gne. La seva preparaci\xc3\xb3 f\xc3\xadsica i mental li permet\xc3\xa9 no tan sols de sobreviure als horrors del camp, sin\xc3\xb3 de salvar de la mort alguns companys seus, un dels quals el narbon\xc3\xa8s i futur senador \xc3\x89mile Roux i un altre podria haver estat el futur Premi Nobel de Literatura hongar\xc3\xa8s Imre Kertesz. Alliberat el camp l\'11 d\'abril del 1945, a fi de mes pogu\xc3\xa9 tornar a Narbona. Fou un dels fundadors de l\'Associaci\xc3\xb3 d\'expresoners i deportats a la seva ciutat, i tamb\xc3\xa9 de la F\xc3\xa9d\xc3\xa9ration Nationale des D\xc3\xa9port\xc3\xa9s Intern\xc3\xa9s R\xc3\xa9sistants , dentitat de la qual en fou molts anys president regional. Alhora, reconstru\xc3\xad el grup anarquista narbon\xc3\xa8s (el 1946), adherit a la Federaci\xc3\xb3 Anarquista, i va ser membre del grup local de la Federaci\xc3\xb3 comunista llibert\xc3\xa0ria. Tamb\xc3\xa9 col\xc2\xb7labor\xc3\xa0 amb la revista Universo, feta per exiliats espanyols a Tolosa de Llenguadoc (13 n\xc3\xbameros de novembre del 1946 a maig del 1948).'